Ο **Θέμης Αδαμαντίδης** (Καισαριανή Αττικής, 28 Σεπτεμβρίου 1957) (πραγματικό όνομα: **Ευθύμιος Αδαμαντίδης**) είναι Έλληνας τραγουδιστής του λαϊκού και ελαφρολαϊκού ρεπερτορίου.

Βιογραφία
---------

Γεννήθηκε στην Καισαριανή, αλλά πέρασε μέρος των παιδικών του χρόνων στο Γιοχάνεσμπουργκ της Νοτίου Αφρικής, όπου μετανάστευσε η οικογένειά του το 1964, για να επιστρέψει το 1972. Τον ίδιο χρόνο και πριν καλά καλά κλείσει τα 15 του χρόνια, ο Θέμης άρχισε να εμφανίζεται σε μαγαζιά της Πλάκας, με πρώτο σταθμό το κέντρο «Οι ρεμπέτες», όπου εμφανιζόταν πλάι σε γνωστούς ρεμπέτες, όπως η Άννα Χρυσάφη και ο Σπύρος Ξανθόπουλος. Αργότερα βρέθηκε στο κέντρο «Μινόρε» στην περιοχή του Καρέα, όπου ερμήνευε αποκλειστικά τραγούδια του Στέλιου Καζαντζίδη.

Μετανάστευσε για τρία χρόνια στη Σουηδία (1977-1980), όπου τραγουδούσε για την ομογένεια σε ελληνικό κέντρο διασκέδασης. Ευρισκόμενος για διακοπές στην Ελλάδα πήρε μέρος -αφού τον είχε κρυφά δηλώσει η γιαγιά του- στην εκπομπή ανάδειξης νέων ταλέντων *Να η ευκαιρία* της ΕΡΤ, όπου τραγούδησε το «Θα με θυμηθείς» (στιχουργός Πυθαγόρας, συνθέτης Γιάννης Σπανός) και απέσπασε το πρώτο βραβείο. Ακολούθησαν σύντομα προτάσεις για δισκογραφικό συμβόλαιο (από Columbia, Lyra και Minos), κάτι που τον οδήγησε σε οριστική επιστροφή στην πατρίδα και υπογραφή συμβολαίου με την Columbia. Πολύ σύντομα ξαναεμφανίστηκε στο *Να η ευκαιρία*, ως τραγουδιστής πλέον, με το τραγούδι "Ατέλειωτη αγάπη", επενδύοντας ένα μουσικό διάλειμμα του διαγωνιστικού μέρους.

Επαγγελματικά η πρώτη εμφάνιση μετά τον επαναπατρισμό του ήταν στο «Μικρό Διογένη» στη Λεωφόρο Συγγρού, ενώ ακολούθησαν συνεργασίες με καταξιωμένους καλλιτέχνες, όπως τη Βίκυ Μοσχολιού, τον Γιώργο Ζαμπέτα και τον Σταμάτη Κόκοτα. Παράλληλα κυκλοφόρησε εκείνη τη χρονιά (1980) από την Columbia και το πρώτο του άλμπουμ με τίτλο *Αγάπησέ με*, που έτυχε αμέσως θετικής υποδοχής και έγινε χρυσός, φτάνοντας τις 300.000 πωλήσεις.

Έχοντας στα πρώτα του βήματα ερμηνεύσει μεταξύ άλλων τραγούδια του Καζαντζίδη, για τον οποίο έτρεφε ιδιαίτερο θαυμασμό, επεδίωξε να τον γνωρίσει από κοντά. Αυτό συνέβη τελικά μετά από μια τυχαία συνάντηση και ο μεγάλος λαϊκός τραγουδιστής είδε με ιδιαίτερη συμπάθεια τον ταλαντούχο νεαρό, ώστε αποφάσισε να τον βοηθήσει στην καριέρα του. Μάλιστα το 1986 έγινε και κουμπάρος στο γάμο του. Από το γάμο αυτό ο Αδαμαντίδης απέκτησε δύο γιους, τον Μάρκο (1987) και τον Αντώνη (1993). Από το 1998 ο Αδαμαντίδης βρίσκεται σε διάσταση με τη σύζυγό του, χωρίς να έχουν προχωρήσει σε διαζύγιο. Ο Αδαμαντίδης έχει αποκτήσει με δύο μετέπειτα συντρόφους τους άλλους τρεις γιους του, τον Θεμιστοκλή, τον Θέμη και τον Γιώργο.

Ο Θέμης Αδαμαντίδης τραγούδησε μαζί με παλιούς ρεμπέτες, αλλά και ερμηνευτές του λαϊκού τραγουδιού, όπως ο Σπύρος Καλφόπουλος, η Ρόζα Εσκενάζυ, η Άννα Χρυσάφη, ο Δημήτρης Μητροπάνος και ο Δημήτρης Μπάσης, ενώ συνεργάστηκε με αξιόλογους συνθέτες, όπως ο Μάριος Τόκας και ο Χρήστος Νικολόπουλος και ο Αντώνης Μιτζέλος. Με τραγούδια αφιερωμένα στην αξιοσύνη, αλλά και στον έρωτα και με καλόγουστες εμφανίσεις, έγινε αγαπητός στο ευρύ κοινό και μια λαϊκή φωνή σήμα κατατεθέν των 80's.

Ένα από τα πολύ γνωστά τραγούδια του είναι το «Η νύχτα μυρίζει γιασεμί» του 1982. Το τραγούδι «Μα πού να πάω» του 1999 επανέφερε τον Αδαμαντίδη στο προσκήνιο, ενώ ακολούθησε μια σειρά από άλλες επιτυχίες, όπως τα ζεϊμπέκικα «Η βομβαρδισμένη πολιτεία», «Είναι φονιάς ο χωρισμός», «Χάρτινα όνειρα», «Χαρταετός» κ.ά.

Δισκογραφία
-----------

### Album

* 1980 - Αγάπησε Με
* 1982 - Πονάμε Όσοι Αγαπάμε
* 1982 - Τα Βοριαδάκια
* 1983 - Δεν Ήσουν Ένα Όνειρο
* 1984 - Μια Αλήθεια
* 1985 - Δεν Τελειώνουνε Οι Νύχτες
* 1987 - Ακόμα Σ' Αγαπώ
* 1988 - 100%
* 1989 - Η Φαντασία Μου
* 1991 - Επιμένω Γιατί Σ' Αγαπώ
* 1992 - Καλωσόρισες Κοντά Μου
* 1992 - Βάλε Κόκκινο (Mini Album)
* 1993 - Φίλοι
* 1995 - Ερωτική Διαδρομή
* 1996 - Απόλυτος Έρωτας
* 1998 - Βαβέλ
* 1998 - Μα Που Να Πάω (Ειδική Έκδοση του δίσκου Βαβέλ με 2 νέα τραγούδια)
* 2000 - Που Βρίσκεσαι
* 2002 - Συνήθης Ύποπτος (2cd's)
* 2004 - Σώμα Με Σώμα
* 2005 - Υπάρχει Και Το Ζεϊμπέκικο - Ζωντανή Ηχογράφηση Από Την Ακτή Πειραιώς (με Δημήτρη Μητροπάνο και Δημήτρη Μπάση)
* 2006 - Σε Πρώτο Πλάνο
* 2008 - Δώδεκα Φεγγάρια (cd single)
* 2010 - Καράβια Τα Όνειρα Μου (cd single)
* 2018 - Live Από Το Βεάκειο Θέατρο Πειραιά

### Singles

* 2012 - Πήρε Ο Έρωτας Φωτιά
* 2012 - Εγώ σε πήρα απ' αυτόν
* 2012 - Μισώ τον εαυτό μου
* 2012 - Άστατο με λένε
* 2013 - Στην Καρδιά
* 2014 - Έπαθα Κατάθλιψη
* 2014 - Η Χειρότερη Μου Μέρα (Κυριακή)
* 2015 - Φεγγάρια δίχως πρόσωπα
* 2015 - Κάθε Νύχτα
* 2015 - Δώσε κάτι και για μένα
* 2015 - Είμαι Χειρότερος Εγώ Από Σένα
* 2015 - Παρακαλώ Περιμένετε
* 2016 - Δαιμόνων Τη Ματιά
* 2016 - Διαδρομή
* 2016 - Όλα τα μπορώ
* 2017 - Επιβάλλεται
* 2017 - Απωθημένα
* 2018 - Για Χατίρι Σου
* 2018 - Μάζεψέ τα και φύγε
* 2018 - Στο Μυαλό
* 2018 - Το Ζεϊμπέκικο Του Λαζαρή
* 2019 - Δεν παλεύεται
* 2019 - Παραλίγο
* 2020 - Πήρε ο έρωτας φωτιά
* 2020 - Είναι μικρό το σ αγαπώ
* 2021 - Αυτό το λίγο
* 2022 - Ήρθε Η Μοναξιά
* 2022 - Η Ζωή

### Ντουέτα

* 2011 - Bachelor (ft. Σπύρος Χαλκιάς)
* 2018 - Ψεύτης Έρωτας (ft. Λευτέρης Πανταζής)
* 2019 - Βασιλιάς (ft. KINGS)
* 2020 - Τέρμα τα παιχνίδια (ft. Βασίλης Παπακωνσταντίνου)
* 2023 - Άναψέ Μου Ένα Τσιγάρο (ft. Μιχάλης Χατζηγιάννης)

Παραπομπές
----------

1. ↑  ebourgani (28 Οκτωβρίου 2022). «Θέμης Αδαμαντίδης: Η αναφορά στη Βαρβάρα Κίρκη και η ερώτηση που αρνήθηκε να απαντήσει (Video)». *topontiki.gr*. Ανακτήθηκε στις 23 Νοεμβρίου 2022.
2. ↑  Βίντεο με απόσπασμα από τη συμμετοχή του Αδαμαντίδη στο "Να η Ευκαιρία", από την αρχειακή εκπομπή της ΕΡΤ "Επωνύμως", όπου μάλιστα υποτιτλίζεται ως "Ευθύμιος Αδαμαντιάδης" (www.youtube.com).
3. ↑  Βίντεο με την ερμηνεία του τραγουδιού "Ατέλειωτη αγάπη" από τον Αδαμαντίδη στο "Να η Ευκαιρία" το 1980 (www.youtube.com).
4. ↑  Καλογερόπουλος, Τάκης (1998). «Θέμης Αδαμαντίδης». *Το λεξικό της ελληνικής μουσικής* (Γιαλλελής).
5. ↑  τουλάχιστον ως το 2022

Εξωτερικοί σύνδεσμοι
--------------------

* «Θέμης Αδαμαντίδης: Τα παιδικά του χρόνια, τα πρώτα βήματα, η λατρεία για τον Στέλιο Καζαντζίδη»[*νεκρός σύνδεσμος*], συνέντευξη του Θέμη Αδαμαντίδη στον Μαρίνο Βυθούλκα, περιοδικό People (ένθετο του Έθνους της Κυριακής), 1 Σεπτεμβρίου 2019
* «Θέμης Αδαμαντίδης - Η ζωή του όλη», άρθρο αφιέρωμα του Κώστα Μπαλαχούτη στον Θέμη Αδαμαντίδη, ιστότοπος ogdoo.gr, 20 Οκτωβρίου 2017.